
Abstract

Violenţa spectatorilor la meciurile de fotbal a determinat reacţia forurilor europene, a factorilor de decizie şi a legiuitorilor în domeniu.

Convenţia europeană privind violenţa spectatorilor şi comportamentul neadecvat la evenimentele sportive are drept obiectiv prevenirea şi controlul „violenţei şi comportamentului inadecvat al spectatorilor la meciurile de fotbal”. 

Comisia Europeană se concentrează pe măsuri specifice de prevenire a violenţei, ceea ce a dus la adoptarea unor măsuri la nivel european.

În anul 2002, decizia Consiliului UE a stabilit înfiinţarea unei reţele de centre naţionale de informare în domeniul fotbalului în scopul îmbunătăţirii schimbului de informaţii şi cooperării între forţele de poliţie.

Prin Rezoluţia din 2001 a Consiliului UE a fost realizat un ghid care cuprinde recomandări referitoare la cooperarea poliţienească internaţională şi măsuri de prevenire şi control a violenţei legate de meciurile de fotbal. 
La Conferinţa din anul 2007, Liga Europeană a fotbalului profesionist (LEFP) a prezentat un Plan de acţiune în zece puncte pentru combaterea violenţei în fotbal.

În Germania, reprezentanţii Federaţiei germane de fotbal şi a Ligii germane de fotbal  au ajuns, în anul 2006, la o înţelegere privind lupta împotriva huliganismului şi rasismului pe stadioane. 

În Italia, Legea nr. 41 din 4 aprilie 2007 conţine un pachet de măsuri pentru combaterea huliganismului şi obligă cluburile de fotbal italiene să distribuie bilete gratuite suporterilor mai mici de 14 ani, în scopul atragerii mai multor familii la stadion.

Marea Britanie are o bază legislativă largă pentru lupta împotriva violenţei în sport, în mod special în fotbal: Legea privind încălcarea ordinii publice  - Public Disorder Act 1986; Legea privind spectatorii de fotbal - Football Spectators Act 1989; Legea privind delictele în fotbal - Football Offences Act 1991; Legea privind încălcarea ordinii în fotbal - Football Disorder Act 1999.
Camera Reprezentanţilor din Olanda a adoptat în 2009 o nouă lege a fotbalului, care face parte dintr-o legislaţie mai amplă, ce acordă primarilor şi puterii judecătoreşti atribuţii sporite în luarea măsurilor de combatere a huliganismului.

REGLEMENTĂRI LA NIVELUL UNIUNII EUROPENE
Studierea evoluţiei măsurilor de control asupra huliganismului în Europa, începând de la sfârşitul anilor 60, ridică o serie de dificultăţi legate de complexitatea problemei în ansamblul ei. 
Pe de o parte trebuie luată în calcul complexitatea juridică, pentru că o parte a huliganismului este legată de aspectele de devianţă şi delincvenţă şi, pe de altă parte, pentru că reglementarea actuală este compusă din decizii care se iau în egală măsură la nivel naţional şi la nivel comunitar. Dar, în primul rând, este vorba despre complexitatea cadrelor spaţiale şi conceptuale de referinţă ale strategiilor de acţiune pentru combaterea huliganismului.
Situate iniţial doar la nivel naţional, aceste strategii au suferit, datorită impactului procesului de europenizare, căruia i s-a adăugat şi influenţa exercitată în materie de către instanţele sportive europene. Astfel, gestionarea huliganismului în Europa este determinată actualmente de deciziile luate la trei niveluri diferite : naţional, comunitar şi european, respectiv  de către actorii relevanţi ai sferei politice, de către zonele de gestionare a securităţii şi  de către zonele sportive. În acelaşi timp, această distincţie trebuie relativizată prin aceea că, în ciuda autonomiei lor instituţionale, cele trei niveluri de decizie împart din ce în ce mai mult percepţia asupra fenomenului în cauză şi, ca urmare, şi răspunsurile date în ceea ce priveşte întărirea cooperării internaţionale şi multipoziţionării actorilor în principalele centre de luare a deciziilor. 
Violenţa spectatorilor la meciurile de fotbal – aşa-numitul huliganism în fotbal – a determinat reacţia forurilor europene, a factorilor de decizie şi a legiuitorilor în domeniu.

După tragicele evenimente de pe stadionul Heysel din Bruxelles (1985), Consiliul Europei a elaborat Convenţia europeană privind violenţa spectatorilor şi comportamentul neadecvat la evenimentele sportive, în special la meciurile de fotbal
, având drept obiectiv prevenirea şi controlul „violenţei şi comportamentului inadecvat al spectatorilor la meciurile de fotbal”. Propunerile, reglementările şi alte documente au condus la elaborarea legislaţiei europene în domeniu
.

Încă din anii ’60, în Marea Britanie, termenul huliganism a început să fie asociat cu sintagma violenţă în sport, în special cu violenţa în fotbal.

Huliganismul în fotbal este un comportament deviant şi distructiv, care se poate manifesta în interiorul sau în afara stadioanelor, acoperind  o gamă largă de manifestări. 

Recrudescenţa violenţei asociate cu evenimentele sportive a sporit mobilizarea statelor membre pentru îmbunătăţirea metodelor de prevenire şi combatere a violenţei şi dezordinilor cu ocazia evenimentelor sportive. Consiliul de Miniştri al UE a elaborat un ghid adresat forţelor naţionale de poliţie, conţinând metode şi exemple practice de sporire a cooperării poliţieneşti în asemenea ocazii.

Comisia Europeană se concentrează pe măsuri specifice de prevenire a violenţei, ceea ce a dus la adoptarea unor măsuri la nivel european.

În anul 2002, decizia Consiliului UE a stabilit înfiinţarea unei reţele de centre naţionale de informare în domeniul fotbalului în scopul îmbunătăţirii schimbului de informaţii şi cooperării între forţele de poliţie.

În noiembrie 2003, Consiliul UE a emis rezoluţia privind accesul pe stadioane, rezoluţia din anul 2001 prezentând un ghid care cuprinde recomandări referitoare la cooperarea poliţienească internaţională şi măsuri de prevenire şi control a violenţei legate de meciurile de fotbal.

UEFA a subliniat faptul că siguranţa fiecărei persoane la meciurile de fotbal este crucială pentru viitorul fotbalului.

S-au luat măsuri radicale, inclusiv formularea de orientări pentru promovarea măsurilor antirasiste şi s-a declarat de către UEFA toleranţă zero faţă de orice acţiune sau manifestare care ar dăuna jocului.

În acest scop, măsurile întreprinse la nivel comunitar trebuie să fie uniforme şi coerente pentru a permite o eficientă implementare a reglementărilor.

UEFA este angajată într-un real parteneriat şi dialog cu Uniunea Europeană, statele membre şi autorităţile publice naţionale, transmiţând un semnal puternic referitor la angajamentul politic pentru a preveni violenţa şi alte comportamente negative în lumea fotbalului.

Cooperarea între diferitele foruri trebuie să fie una structurată, fiecare actor având un rol bine determinat. De asemenea, este esenţială cooperarea poliţienească internaţională pentru prevenirea tulburărilor, precum şi elaborarea unui cadru legal care să vină în sprijinul acestor acţiuni. Se au în vedere interzicerea accesului pe stadioane, a deplasărilor la meciurile echipei favorite a persoanelor turbulente, însoţirea suporterilor potenţial agresivi, sprijinirea suporterilor „prietenoşi”, dezvoltarea şi promovarea unei „culturi a suporterilor”.

Se intensifică eforturile pentru stabilirea unor reguli şi standarde pe tot cuprinsul Europei.

În septembrie 2007 a avut loc la Lisabona Conferinţa internaţională „Toleranţă zero faţă de violenţa în fotbalul profesionist”, în cadrul căreia s-au identificat experienţele pozitive în privinţa participării suporterilor, subliniind rolul important al acestora şi al proiectelor ce îi privesc. 

Se are în vedere antrenarea suporterilor în elaborarea şi implementarea regulilor de comportament, stabilirea unui canal de comunicare pentru identificarea nevoilor şi intereselor suporterilor, asigurarea suportului logistic pentru suporterii care participă la meciurile de fotbal.

La Conferinţă s-a reliefat rolul unor acţiuni precum:  

· identificarea grupurilor de risc;
· îmbunătăţirea infrastructurii stadioanelor;
· interzicerea materialelor şi comportamentelor de natură să provoace acte de violenţă, rasism, xenofobie şi alte forme de discriminare şi intoleranţă;
· instalarea pe stadioane a unor sisteme de supraveghere;
· promovarea unei culturi a suporterilor, inclusiv elaborarea unei Carte etice a suporterilor.
La Conferinţa din anul 2007, Liga Europeană a fotbalului profesionist (LEFP), a prezentat un Plan de acţiune în zece puncte, cuprinzând:
1) instituirea Convenţiei LEFP împotriva violenţei în fotbalul profesionist;
2) întărirea măsurilor de securitate în interiorul şi în jurul stadioanelor;
3) îmbunătăţirea sistemului de vânzare a biletelor;
4) asigurarea condiţiilor pentru accesul şi participarea spectatorilor în interiorul stadioanelor;
5) adoptarea măsurilor de prevenire şi combatere a violenţelor;
6) valorizarea evenimentelor sportive;
7) cooperarea între cluburi, forţe de poliţie şi supraveghetori;
8) îmbunătăţirea relaţiei dintre cluburi şi grupurile de suporteri;
9) înfiinţarea unei Comisii LEFP pentru combaterea violenţei în fotbal;
10) întărirea cooperării între LEFP, UEFA, FIFA, autorităţile naţionale, Comisia Europeană, Parlamentul European, Consiliul Europei, organizaţii sportive şi alte autorităţi publice şi private.

REGLEMENTĂRI LA NIVEL NAŢIONAL
Prin sancţiuni, interdicţii, condamnări, reglementarea strictă a preţului de vânzare a biletelor la meciurile de fotbal, supravegherea video a stadioanelor şi  împrejurimilor acestora, controlul judiciar, disoluţia grupurilor de suporteri potenţial agresivi, ţările Europei se echipează cu un arsenal juridic din ce în ce mai convigător pentru a putea contracara violenţa în sport, cu precădere în fotbal.
În Germania şi Marea Britanie, state care s-au confruntat de mai multă vreme cu fenomenul huliganismului, sunt aplicate cu succes măsurile preventive, respectiv interdicţia pătrunderii într-un perimetru determinat, obligaţia prezentării la poliţie sau interdicţia de a participa la anumite jocuri în deplasare. Potrivit datelor furnizate de către autorităţile germane, în prezent există circa 8000 de interdicţii la nivel naţional, pentru pătrunderea pe stadioane, dintre care 2000 sunt în Germania. Majoritatea statelor europene dispun de un sistem care le perminte pronunţarea acestor interdicţii, care sunt de competenţa autorităţilor sau a organismelor private (asociaţii, federaţii). 

În ceea ce priveşte interdicţia de a lua parte la jocurile în deplasare, în anumite state determinate, aceasta este reglementată pe baze juridice diverse. În Germania, interdicţia se bazează pe Legea referitoare la documentele de indentitate (Passgesetz), în timp ce obligaţia suporterilor prezumtiv agresivi de a se prezenta la poliţie nu este reglementată printr-o lege specială, ci intră în domeniul legislaţiei referitoare la competenţele poliţiei. 
La rândul său, Marea Britanie şi-a creat baza juridică proprie în ceea ce priveşte măsurile preventive (de ex. Public Order Act 1986). Modelul britanic prevede sancţiuni severe în cazurile enunţate mai sus (pătrunderea într-un perimetru determinat pentru o perioadă care variază de la 3 la 10 ani; retragerea paşaportului pentru meciurile jucate în străinătate, adăugată la obligaţia de a se prezenta la poliţie).  

 Numeroase state europene dispun de dispozitive administrative sau penale pentru sechestrarea acelor materiale de propagandă care incită la violenţă. 

GERMANIA

În anul 2006, oficialii germani din fotbal au convenit cu privire la înfiinţarea unui „task force” pentru lupta împotriva huliganismului şi rasismului pe stadioane. Această înţelegere între şefii Federaţiei germane de fotbal şi a Ligii germane de fotbal urmează mai multor incidente violente, provocate de suporteri.
La jocurile-problemă vor fi prezenţi agenţi ai poliţiei de stat care vor asigura prevenirea şi contracararea acţiunilor violente din partea suporterilor agresivi.

ITALIA

Sediul materiei: Legea nr. 41 din 4 aprilie 2007 pentru aprobarea Decretului-lege nr. 8 din 8 februarie 2007

Această lege conţine un pachet de măsuri pentru combaterea huliganismului. Biletele de intrare nu mai pot fi rezervate la pachet de către fani. Cluburile care au legături cu organizaţiile fanilor cunoscuţi drept ultras vor primi amenzi cuprinse între 20.000 şi 100.000 euro. Spectatorii care forţează întreruperea meciului prin aruncarea de torţe sunt condamnaţi la pedeapsa cu închisoarea, iar steagurile şi bannere-le care incită la violenţă sunt interzise.  Huliganilor suspecţi le poate fi interzis accesul la stadion chiar dacă nu au fost condamnaţi pentru săvârşirea unei infracţiuni.

Alte măsuri de siguranţă includ camere de supraveghere şi dispozitive electrice care citesc numele fanilor de pe bilete. De asemenea, noua lege obligă cluburile de fotbal italiene să distribuie bilete gratuite suporterilor mai mici de 14 ani, în scopul atragerii mai multor familii la stadion
.

MAREA BRITANIE

După tragicele evenimente de pe stadionul Heysel din Bruxelles (1985), guvernul Marii Britanii a dus o campanie pe scară largă împotriva manifestărilor de tip huliganic. În ultimul timp, se constată o deplsare a centrului de greutate a acestor manifestări spre zone din afara stadioanelor. În iulie 2009 a început publicarea fotografiilor persoanelor căutate pentru atitudini violente la meciurile de fotbal din Marea Britanie, în speranţa ca spectatorii cu simţ civic să ajute la identificarea lor. 
Legea privind încălcarea ordinii publice (Public Disorder Act 1986) a dat posibilitatea instanţelor de a interzice accesul unor suporteri pe stadioane.

Legea privind spectatorii de fotbal (Football Spectators Act 1989) a permis instanţelor să emită „ordine de restricţie” pentru suporterii condamnaţi, pentru a preîntâmpina participarea lor la meciuri în străinătate sau în Anglia şi Ţara Galilor.
Legea privind delictele în fotbal (Football Offences Act 1991) a introdus noi definiţii ale comportamentului care contravine normelor:
· aruncarea petardelor sau a rachetelor;
· comportament indecent sau rasist;
· intrarea neautorizată pe teren.

În Legea privind încălcarea ordinii în fotbal (Football Disorder Act 1999), instanţelor li se solicita, nu doar li se permitea, să pronunţe hotărâri de interdicţie în caz că erau întrunite condiţiile şi să motiveze public refuzul de a emite un asemenea ordin.

Suporterii care primeau această interdicţie, trebuiau să predea la poliţie paşapoarte şi să se prezinte la acel post de poliţie la o dată stabilită.
Legea privind încălcarea ordinii în fotbal (Football Disorder Act 2000)
 înlătură deosebirea dintre ordinele de interdicţie pe plan intern sau internaţional. Instanţa trebuie să dispună măsuri de suspendare a paşaportului pentru întâlniri sportive internaţionale. În plus, poliţia poate să urmărească respectarea ordinului de interdicţie, dacă suporterul a fost implicat în violenţe pe teritoriul naţional sau în afară.
Grupurile de suporteri s-au plâns că aceste modificări acordă poliţiei prea multe drepturi, limitând manifestările suporterilor, în special în legătură cu deplasările în străinătate.

Cluburile de fotbal plătesc, de obicei, integral pentru acţiunile, în domeniu, ale poliţiei numai pentru agenţii de poliţie aflaţi pe stadion (de obicei, o treime din numărul poliţiştilor participanţi la acţiune). Alte cheltuieli sunt convenite pe plan local, cu contribuţii din partea cluburilor şi a poliţiei locale.
De curând, a fost iniţiat un proiect legislativ, „Football Spectators and Sports Grounds Bill 2008” prin care se urmăreşte armonizarea reglementărilor referitoare la interdicţia accesului pe stadioane, inclusiv pe cele din Scoţia şi Irlanda de Nord, şi la acordarea unor mai accentuate competenţe Autorităţii pentru Acordarea Licenţelor în Fotbal, cu scopul de a recunoaşte doar acele cluburi care au obţinut licenţa. 
În ansamblu, implementarea legislaţiei care vizează stoparea violenţelor în fotbal, în mod special, a avut efecte vizibile, mergând de la cele asupra suporterilor catalogaţi „huligani” (interdicţia de intrare pe stadion de  la 3 la 10 ani, interdicţia de a a se deplasa în zone determinate, mai ales cele din apropierea stadioanelor), până la mai rapida şi practica aplicare a acesteia (adunarea probelor prin utilizarea intensă a supravegherii stadioanelor şi împrejurimilor acestora,  posibilitatea condamnării unui suporter găsit vinovat de violenţă în doar câteva zile, controlul vânzării biletelor şi a preţului acestora, în scopul anihilării „pieţei negre” – „Violent Crime Reduction Act 2006” -, lege care se aplică şi vânzărilor pe internet, includerea în categoria infracţiunilor a publicităţii făcute pe siteuri web agenţiilor neoficiale de vînzări de bilete).
 OLANDA

Camera Reprezentanţilor a adoptat în 2009 o nouă lege a fotbalului
, care face parte dintr-o legislaţie mai amplă, ce acordă primarilor şi puterii judecătoreşti atribuţii mai mari pentru luarea măsurilor de combatere a huliganismului. Măsurile împotriva suspecţilor şi a celor care produc acte de huliganism se iau de urgenţă
 şi includ interzicerea accesului în anumite zone, contactarea unui grup sau a anumitor persoane. Huliganii notorii sunt obligaţi să se prezinte la poliţie înaintea meciurilor de mare risc
.

